รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบได้ปฏิบัติหน้าที่ ตามขอบเขตหน้าที่
และความรับผิดชอบในภารกิจที่ได้รับมอบหมายจากคณะกรรมการบริษัท ลีพัฒนาผลิตภัณฑ์ จำกัด
(มหาชน) ในการกำกับดูแลการดำเนินงานของบริษัทฯ เพื่อให้มั่นใจว่า
ผู้บริหารและกรรมการบริหารได้ปฏิบัติหน้าที่อันจะพึงมีต่อผู้ถือหุ้นของบริษัทฯ ด้วยความซื่อสัตย์สุจริต
ความรับผิดชอบ และได้บริหารกิจการตามนโยบายของบริษัท คณะกรรมการตรวจสอบ
ประกอบด้วยกรรมการอิสระ จำนวน 3 ท่าน โดยมีรายนามดังต่อไปนี้

1.  รศ.ดร. สมชาย ภคภาสน์วิวัฒน์ ประธานคณะกรรมการตรวจสอบ

2.  นางสุนันทา ศุภผลศิริ กรรมการตรวจสอบ

3.  นายบุศรินทร์ วนาสวัสดิ์ กรรมการตรวจสอบ

ในปี 2563 คณะกรรมการตรวจสอบได้มีการประชุมร่วมกันรวม 4 ครั้ง
เพื่อปฏิบัติหน้าที่ตามขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท
สำหรับปี 2563 คณะกรรมการตรวจสอบได้พิจารณาสอบทานเรื่องสำคัญๆ สรุปได้ดังนี้

  1. พิจารณาสอบทานความถูกต้อง ครบถ้วน ความเชื่อถือได้ของงบการเงิน
  คณะกรรมการตรวจสอบได้สอบทานงบการเงินรายไตรมาสและงบการเงินประจำปีของบริษัทฯ
  และงบการเงินรวม ร่วมกับฝ่ายบริหาร และผู้สอบบัญชี
  โดยได้สอบถามผู้สอบบัญชีในเรื่องความถูกต้องครบถ้วนของงบการเงิน
  การปรับปรุงรายการบัญชีที่สำคัญ รวมถึงการประมาณการทางบัญชี ซึ่งจะมีผลกระทบต่องบการเงิน
  ความเพียงพอเหมาะสมของวิธีการบันทึกบัญชีและขอบเขตการตรวจสอบ
  การเปิดเผยข้อมูลอย่างถูกต้องครบถ้วนเพียงพอ
  เพื่อให้มั่นใจว่าการจัดทำงบการเงินเป็นไปตามข้อกำหนดของกฎหมาย
  และมาตรฐานบัญชีตามหลักการบัญชีที่รับรองทั่วไป มีความเชื่อถือได้และทันเวลา
  รวมทั้งมีการเปิดเผยข้อมูลอย่างเพียงพอ เป็นประโยชน์กับผู้ใช้งบการเงิน
  ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่างบการเงินดังกล่าวได้จัดทำขึ้นอย่างถูกต้องตามที่ควรในสาระสำคัญตามมาตรฐานการรายงานทางการเงิน

  2. พิจารณาความเพียงพอของระบบการควบคุมภายใน
  คณะกรรมการตรวจสอบได้พิจารณาสอบทานให้บริษัทฯ มีระบบการควบคุมภายใน
  และการตรวจสอบภายในที่มีความเหมาะสมและมีประสิทธิผล
  มิให้เกิดความขัดแย้งหรือละเมิดต่อระเบียบกฎหมายและข้อกำหนดต่างๆ ของทางราชการ
  พร้อมให้ความเห็นและข้อเสนอแนะในประเด็นต่างๆ
  เพื่อเพิ่มประสิทธิผลของระบบการควบคุมภายใน โดยให้ฝ่ายจัดการไปพิจารณาดำเนินการ

  3. พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชีประจำปี 2564
  โดยคณะกรรมการตรวจสอบได้พิจารณาคัดเลือกให้นายศุภชัย ปัญญาวัฒโน และ/หรือ นายณัฐวุฒิ
  สันติเพ็ชร และ/หรือ นายวัชรินทร์ ภัสรพงษ์กุล แห่งบริษัท สำนักงาน อีวาย จำกัด
  เป็นผู้สอบบัญชีของบริษัทฯ และบริษัทย่อย 4 แห่ง โดยพิจารณาจากคุณสมบัติและความเป็นอิสระ
  ตามหลักเกณฑ์ของสำนักงาน กลต. รวมถึงผลการปฏิบัติงานของผู้สอบบัญชีที่ผ่านมา
  รวมทั้งพิจารณาค่าตอบแทนของผู้สอบบัญชีที่เหมาะสม เพื่อเสนอให้คณะกรรมการบริษัทฯ
  พิจารณานำเสนอขออนุมัติจากที่ประชุมสามัญผู้ถือหุ้น

  4. พิจารณาสอบทานการปฏิบัติตามกฎหมายและกฎเกณฑ์ภาครัฐ
  โดยคณะกรรมการตรวจสอบได้สอบทานให้บริษัทฯ
  ปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัทฯ
  คณะกรรมการตรวจสอบเห็นว่าไม่มีประเด็นที่เป็นสาระสำคัญในเรื่องการไม่ปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้อง

  5. พิจารณาให้ความเห็นชอบรายงานที่ต้องเปิดเผยต่อหน่วยงานกำกับดูแล
  คณะกรรมการตรวจสอบพิจารณาให้ความเห็นชอบต่อรายงานต่างๆ ที่ต้องเปิดเผย ได้แก่
  แบบแสดงรายการข้อมูลประจำปี (แบบ 56-1) และรายงานประจำปี
  รวมถึงข้อมูลในส่วนที่เกี่ยวเนื่องกับหน้าที่และความรับผิดชอบของคณะกรรมการตรวจสอบ ได้แก่
  การให้ความเห็นชอบต่อรายการที่เกี่ยวโยงกันที่เกิดขึ้นในปี 2563
  การเปิดเผยข้อมูลรายการระหว่างกัน และรายงานคณะกรรมการตรวจสอบประจำปี 2563

โดยสรุปคณะกรรมการตรวจสอบได้ปฏิบัติหน้าที่ความรับผิดชอบที่กำหนดไว้ในกฎบัตรของคณะกรรมการตรวจสอบ
โดยใช้ความรู้ความสามารถ ความระมัดระวัง ความรอบคอบ และมีความเป็นอิสระอย่างเพียงพอ
ตลอดจนได้ให้ความเห็น และข้อเสนอแนะต่างๆ
อย่างสร้างสรรค์เพื่อประโยชน์ต่อผู้มีส่วนได้เสียอย่างเท่าเทียมกัน
คณะกรรมการตรวจสอบมีความเห็นว่ารายงานทางการเงินของบริษัทฯ มีความถูกต้อง เชื่อถือได้
สอดคล้องตามมาตรฐานการบัญชีที่รับรองทั่วไป มีระบบการควบคุมภายในที่เหมาะสม
และมีประสิทธิผล
ไม่มีรายงานว่าพบประเด็นปัญหาหรือข้อบกพร่องในระบบการควบคุมภายในที่เป็นสาระสำคัญจากผู้สอบบัญชีแต่อย่างใด
และบริษัทฯ มีการปฏิบัติตามระเบียบกฎหมายและข้อกำหนดต่างๆ
ของทางราชการอย่างถูกต้องและเหมาะสมตามสภาพความเป็นจริงในการดำเนินธุรกิจ
รายการที่เกี่ยวโยงกันและรายการระหว่างกันที่เกิดขึ้น ในรอบปี 2563
มีความเหมาะสมและเป็นธรรม และมีความสมเหตุสมผลของการทำรายการ
อันเป็นการรักษาผลประโยชน์ของบริษัทฯ ตลอดจนผู้มีส่วนได้เสียที่เกี่ยวข้องทุกฝ่ายอย่างเท่าเทียม

  ในนามคณะกรรมการตรวจสอบ

  รศ.ดร. สมชาย ภคภาสน์วิวัฒน์

  ประธานคณะกรรมการตรวจสอบ

24 กุมภาพันธ์ 2564